b"\n_START_ARTICLE_\nSibiro trapai\n_START_PARAGRAPH_\nSibiro trapai - mil\xc5\xbeini\xc5\xa1kas magmini\xc5\xb3 efuzini\xc5\xb3, daugiausia bazaltini\xc5\xb3, uolien\xc5\xb3 masyvas, esantis Sibire. Trapai susiformavo permo pabaigoje, triaso prad\xc5\xbeioje, prie\xc5\xa1 ma\xc5\xbedaug 250-251 mln. met\xc5\xb3. \xc5\xa0io masyvo susiformavimas siejamas su masiniu r\xc5\xab\xc5\xa1i\xc5\xb3 i\xc5\xa1nykimu permo-triaso sand\xc5\xabroje. Sibiro trap\xc5\xb3 susiformavimas yra vienas i\xc5\xa1 did\xc5\xbeiausi\xc5\xb3 vulkanini\xc5\xb3 \xc4\xafvyki\xc5\xb3 \xc5\xbdem\xc4\x97s istorijoje per paskutinius 500 mln. met\xc5\xb3. \xc5\xbdodis trapai kilo i\xc5\xa1 \xc5\xa1vedi\xc5\xa1ko \xc5\xbeod\xc5\xbeio trappa 'laiptai'. Laipt\xc5\xb3 pavidalo reljefas yra b\xc5\xabdingas Sibiro trapams.\n_START_SECTION_\nGeografija\n_START_PARAGRAPH_\nDabar Sibiro trap\xc5\xb3 bazaltin\xc4\x97 lava dengia apie 2 mln. km\xc2\xb2, ta\xc4\x8diau anks\xc4\x8diau, tik susiformavusi, gal\xc4\x97jo dengti iki 7 mln. km\xc2\xb2. Skai\xc4\x8diuojama, kad gal\xc4\x97jo i\xc5\xa1silieti nuo 1 iki 4 mln. km\xc2\xb3 bazaltin\xc4\x97s lavos. Sibiro trapai dengia teritorija nuo 50 iki 75 laipsni\xc5\xb3 \xc5\xa1iaur\xc4\x97s platumos ir nuo 60 iki 120 laipsni\xc5\xb3 ryt\xc5\xb3 ilgumos.\n_START_SECTION_\nSusiformavimas\n_START_PARAGRAPH_\nSibiro trapai susiformavo d\xc4\x97l ypatingai didelio mantijos pliumo, kuris yra tam tikro \xc5\xbdem\xc4\x97s branduolio v\xc4\x97simo mechanizmo dalis. taip pat neatmetama ir kita - susid\xc5\xabrimo su asteroidu teorija, nors \xc5\xa1ios teorijos \xc5\xa1alinink\xc5\xb3 ma\xc5\xbeai._NEWLINE_Sibiro trapai susiformavo per milijon\xc4\x85 ar daugiau met\xc5\xb3, i\xc5\xa1siver\xc5\xbeus lavai i\xc5\xa1 daugyb\xc4\x97s ang\xc5\xb3. Tufo ir kit\xc5\xb3 piroklastini\xc5\xb3 uolien\xc5\xb3 buvimas rodo, kad b\xc5\xabta sprogimini\xc5\xb3 i\xc5\xa1siver\xc5\xbeim\xc5\xb3 per arba prie\xc5\xa1 bazaltin\xc4\x97s lavos i\xc5\xa1tek\xc4\x97jim\xc4\x85. Riolito uolienos buvimas taip pat patvirtina sprogstamuosius i\xc5\xa1siver\xc5\xbeimus._NEWLINE_Sibiro trapuose, netoli Norilsko susiformavo vienas did\xc5\xbeiausi\xc5\xb3 nikelio-vario-palad\xc5\xbeio telkini\xc5\xb3 pasaulyje."